  Григорий Фомин Майя Бывальцева 2022-тӥ арын 21-27 гудырикошконэ Удмуртиын Кыкетӥосыз Нылпиослэн творчествоя инклюзивной калыккуспо шудонъёссы мынозы. 5-тӥ оштолэзе элькун кивалтэтлэн тӧроез Ярослав Семёнов радъясь комитетлэсь пумиськонзэ ортчытӥз. Сос ярысь улсовыл тӧролэн но кивалтэтлэн пресс-службазы ивортӥз. « Нылпиослэн творчествоя инклюзивной шудонъёссы – со кунын, оло, нош дуннын но, аспӧртэм площадка. Соос творчество ласянь туж быгатӥсь сӧсыр пиналъёсты но егитъёсты, инклюзивной нылпи коллективъёсты, йӧслыксэс, осконзэс, туссэс, тазалыксэс учкытэк, огазеяны, адямиосты ог-огзылы матэгес карыны кулэ » Ярослав Семёнов, Удмуртиысь кивалтэтлэн тӧроез Солэн кылъёсызъя, Удмуртия 1 сюрс пала пиналъёсты возьма. Соос анай-атайёсыны ӵош лыктозы, эшшо 2 сюрс пала адями онлайн пыриськыны быгатоз. Со сяна, 500 пала асмылкыдчиосты кыскыны малпало, тросэз соос волонтёръёс-эмчиос. Шудонъёсты радъян но ортчытон уже коммерци луисьтэм мер огазеяськонъёсты, ӟечлэсьтон фондъёсты, спонсоръёсты кыскозы. Вожвылъяськонъёс исскусстволэн тямыс ӧръёсызъя 31 номинациосын ортчозы: крезьгур, суредан, театр, кырӟан, эктон, цирк но мукет. «Союз Всероссийских и ведущих организаций инвалидов АбиАрт» мер огазеяськонлэн кивалтӥсез Наталья Крель пусйиз, туэ калык творчествоя тема но чакламын луоз. « Луозы театр возьматонъёс но, выжыкылъёс но, калык дӥськут, калык киужъёс, калык шудонъёс. Удмуртия аслэсьтыз аспӧртэм луонлыкъёссэ возьматыны быгатоз, угось элькунын трос вӧлслыкъёс но трос йӧслыкъёс. Чылкак выль номинация – духовной крезьгур. Оскиськом, та номинацие ми трос куриськонъёс басьтом » Наталья Крель, «Союз Всероссийских и ведущих организаций инвалидов АбиАрт» мер огазеяськонлэн кивалтӥсез Шудонъёсы тазалыксыя сюбегатэм луонлыкъёсын 6-18 аресъем пиналъёс яке йырвизьыя ляб 27 аресозь егитъёс пыриськозы. Тодэ вайытом, 2019-тӥ арын Удмуртиын сӧсыръёслэн творчествоя нырысетӥ элькун ӵошатсконъёссы ортчизы. Нош 2018-тӥ арын – Кыкетӥ калыккуспо Парадельфи шудонъёс. Озьы ик паралимпиецъёслэн егит тренерзы Андрей Кузнецов сярысь статьямес лыдӟыны ӵектӥськом.  Тегъёс: пиналъёс Лулчеберет сӧсыръёс вожвылъяськон Ижкар Удмуртия  